钦定古今图书集成/明伦汇编/闺媛典/第119卷 > 宋恭伯姬
## 钦定古今图书集成/明伦汇编/闺媛典/第119卷 > 宋恭伯姬

按刘向《列女传》，伯姬者，鲁宣公之女，成公之妹也。其
母曰缪姜，嫁伯姬于宋恭公，恭公不亲迎，伯姬迫于
父母之命而行。既入宋，三月庙见，当行夫妇之道，伯
姬以恭公不亲迎，故不肯听命。宋人告鲁，鲁使大夫
季文子如宋，致命于伯姬，还复命，公享之。缪姜出于
房，再拜曰：“大夫勤劳于远道，辱送小子，不忘先君以
及后嗣，使下而有知，先君犹有望也。敢再拜大夫之
辱。”伯姬既嫁于恭公十年，恭公卒，伯姬寡。至景公时，
伯姬尝遇夜失火，左右曰：“夫人少避火。”伯姬曰：“妇人
之义，保傅不俱，夜不下堂。待保傅来也，保母至矣，傅
母未至也。”左右又曰：“夫人少避火。”伯姬曰：“妇人之义，
傅母不至，夜不可下堂。越义而生，不”如守义而死。遂
逮于火而死，《春秋》详录其事，为贤伯姬，以为妇人以
贞为行者也。伯姬之妇道尽矣。当此之时，诸侯闻之，
莫不悼痛，以为死者不可以生，财物犹可复，故相与
聚会于澶渊，偿宋之所丧，《春秋》善之。君子曰：“礼，妇人
不得傅母，夜不下堂，行必以烛”，伯姬之谓也。《诗》云：“淑
慎尔止，不愆于仪。”伯姬可谓不失仪矣。